‘Kaper’ wat man in kattebak prop, verskyn in hofThabo Patrick Matjomane toe hy in hegtenis geneem is. Foto: Verskaf Thabo Patrick Matjomane (25), wat daarvan verdink word dat hy ŉ man in Middelburg in Mpumalanga se voertuig gekaap, hom in die voertuig se kattebak geprop het en daarna in ŉ ongeluk betrokke was, het Donderdag in die plaaslike landdroshof verskyn. Kol. Mtsholi Bhembe, polisiewoordvoerder, het gesê Matjomane staan tereg op aanklagtes van kaping, ontvoering, poging tot moord en die onwettige besit van ŉ vuurwapen en ammunisie. Matjomane is Woensdagmiddag in hegtenis geneem nadat hy glo ŉ Audi A4 in die Kanonkop-omgewing gekaap het. “Die verdagte het die eienaar van die voertuig in die kattebak ingedwing en weggejaag. Hy het in ŉ stadium beheer oor die voertuig verloor nadat hy sommige verkeersligte verontagsaam en in ŉ sloot beland het,” het Bhembe gesê. Bhembe het gesê ŉ paartjie het by die ongelukstoneel stilgehou om die bestuurder van die voertuig by te staan, toe hy ŉ vuurwapen uitgeruk en dit op hulle gerig het. Hy het na bewering die sneller getrek, maar niks het gebeur nie. Die verdagte het te voet op die vlug geslaan. Die man wat stilgehou het om te help, het hom agternagesit toe ŉ polisievoertuig wat patrollie gedoen het toevallig daar verbygery het. Die man het die polisie voorgekeer en vertel wat gebeur het. “Die polisie het ŉ volskaalse soektog van stapel gestuur. Toe die paartjie terugkom by die Audi, het hulle ŉ geklop in die kattebak gehoor. Hulle het die kattebak oopgemaak en die eienaar van die voertuig daarbinne gevind.” Die polisie kon daarin slaag om die verdagte aan te keer en in hegtenis te neem. Hy is deur die paartjie en die man wat gekaap is, uitgeken. Matjomane se saak is tot 7 September uitgestel vir sy formele borgtogaansoek. Hy bly in aanhouding.